Winklespruit-kerkkamp ‘keer kinders se lewens om’Die Winklespruit-kerkkamp is al vir 70 jaar ‘n gewilde instelling. (Foto: Facebook/Winklespruit VCSV) Sowat 220 Gautengse hoërskoolleerders het vroeër vandeesmaand op Winklespruit naby die Illovorivier in KwaZulu-Natal toegesak vir ŉ kerkkamp wat jaarliks op dié dorp deur die VCSV (Verenigende Christen-Studentevereniging) aangebied word. Volgens Mauritz Zietsman, vanjaar se kampleier, was die doel van vanjaar se kamp om die tieners te lei om ŉ Jesus-gebalanseerde lewe te lei. Hy vertel dit was “ŉ ongelooflike oomblik” toe sowat 45 kinders op een oomblik tydens ŉ sessie op die kamp hulle harte vir die Here gegee het. “Ons as leiers het besef dat kinders vandag geen konteks meer van die Waarheid het nie en dat hulle ook geen idee het hoe om die Waarheid te bepaal nie. Daarom skep ons vir hulle ŉ platform waar gesprekke kan spruit uit die vrae wat hulle het,” sê Zietsman, jeugpastoor van die Every Nation-gemeente in Centurion. “Ons doel is om die waarheid by die jeug uit te kry en dan vertrou ons op die Here om ŉ pad met die kinders te stap.” Tieners het soveel invloede van buite af deur sosiale media en soveel meer uitdagings staar hulle in die gesig as hoërskoolkinders van 20 jaar gelede, sê Zietsman. “Onderwerpe soos seks word deur sosiale media genormaliseer en jy sal verbaas wees hoeveel jong kinders het al oor daardie lyn getrap. Die werklikheid is dat hulle idee van moraliteit daagliks uitgedaag word. Die seuns bid saam op die laaste dag van die kamp. (Foto: Facebook/Winklespruit VCSV) “Kinders kom al hoe meer agter dat hulle nie bevrediging vind in die dinge wat hulle daagliks beïnvloed nie en hulle sukkel om die doel vir hulle bestaan te vind.” Zietsman is reeds in 2020 deur Pieter en Janine Snyman, hoofde van die VCSV, genader om die kamp te lei, maar kon vanjaar uiteindelik die kans aangryp. Die geestelike sessies wat tydens die kamp aangebied is, word reeds vooraf bepaal, met die konteks van die boodskap en doelgerigte, spesifieke vrae vir die kinders wat ook vooraf opgestel is. “Ons het gesien hoe die kamp jongmense se lewens handomkeer verander. Ons het hordes getuienisse ontvang van kinders wat sê hulle is vrygemaak van dit wat hulle vasgehou het. Die kamp het vir hulle die geleentheid gebied om die dinge waarmee hulle lankal worstel, dit wat op hulle harte druk, te deel en te hanteer.” Daar word uiteraard tydens die kamp tyd gemaak vir pret en vanjaar was geen uitsondering nie. “Daar word jaarliks ŉ Amazing Race deur die dorp van Winklespruit aangebied, en dit is heerlik om te sien hoe die dorpenaars die kinders omarm. Die kinders dra hempies wat hulle as kampgangers identifiseer, wat dit ook makliker maak vir die leiers om ŉ oog oor hulle groepe te hou,” verduidelik Zietsman, wat die kamp gelei het met die ondersteuning van Christiaan Lubbe. Daar word baie tyd gemaak tydens die kamp vir pret. (Foto: Facebook/Winklespruit VCSV) “Ons gee ook vir die kinders die geleentheid om saam met hulle groepleiers strand toe te gaan, al raai ons hulle ten sterkste af om te swem aangesien die getye baie sterk is op Winklespruit. Ons maak ook natuurlik tyd vir lofprysing met musiek en bring tyd saam deur in groepsverband.” Sowat 45 kampleiers wat vooraf geïdentifiseer is, het vanjaar se kamp bygewoon. Dié groepleiers, geesleiers en beraders het almal opleiding ontvang om die kamp te fasiliteer, terwyl ŉ groep vrywillige dokters ook vir die week hulle dienste aanbied. “Dit is belangrik dat al die leiers uit een mond praat, veral omdat kinders kwesbaar is en ook baie interessante vrae kan vra.” Daarom speel die beraders ook ŉ sleutelrol in die Winklespruit-kamp. “Ons moet seker maak dat daar ŉ professionele persoon is wat die kinders kan help om die stukke op te tel wanneer die wonde oopgekrap word.” Die Winklespruit-kamp vier vanjaar sy 70ste bestaansjaar, hoewel altesaam 76 VCSV-kampe al oor die jare op dié dorp aangebied is. Die VCSV bied ook kampe op 11 ander terreine oor die hele land heen, soos Bainskloof, Hartbeespoort, Jeffreysbaai en Stellenbosch, aan. “Ons kon weens die Covid-19-pandemie twee jaar lank nie kamp nie. Ons het vroeër vanjaar soveel oproepe van ouers ontvang wat wou weet wanneer die kamp weer hervat, want hulle self het destyds die kamp bygewoon en dit was juis hier waar hulle ook hulle harte vir die Here gegee het,” vertel Zietsman. “ŉ Voormalige kampganger was selfs vanjaar gaaf genoeg om die R40 000 wat ons nodig gehad het om die bus te huur, te skenk. Dit is hoe diep die Winklespruit-kamp se wortels al gegroei het.”